[{"text_idx": "#000001", "text": "Kauge saareriigina Atlandi ookeani po\u0303hjaosas ilmub Island pildile enamasti siis, kui mo\u0303ni selle vulkaanidest otsustab natuke tuhka ko\u0308hida ning kogu Euroopa seeja\u0308rel lennujaamades kinni istub. Muidu on ta aga vaikne ja tasane, toimetab omaette. Sarnase stoilisuse on Grimur Hakonarson pannud oma filmi \u201eJa\u0308a\u0308rad\u201d \u2013 kui midagi toimub, on see kiire ja impulsiivne, muul ajal ollakse majades tuule eest varjul. Ei tahaks kuidagi klis\u030ceedesse laskuda ja o\u0308elda, et see on nii \u201eskandinaavialik\u201d, aga no on ju!"}, {"text_idx": "#000002", "text": "\u201eJa\u0308a\u0308rad\u201d, nimetagem seda na\u0308iteks neotammsaarelikuks, sobituks vajadusel oma ku\u0308larealismi ja rahulikkusega kenasti ka Eesti filmikaanonisse ning seega tundub nagu polekski teoses midagi erilist (ega eksootilist) leida. Pealiskaudne pilk on petlik. Valinud na\u0308itlejateks Sigur\u00f0ur Sigurjo\u0301nssoni (Gummi) ja Theodo\u0301r Ju\u0301li\u0301ussoni (Kiddi), kel mo\u0303lemal selja taga rolle enam kui kaheku\u0308mne viies filmis, pakub rez\u030cisso\u0308o\u0308r vaatajatele esmaklassilist na\u0308itlejato\u0308o\u0308d ja karakteritaju. Teiseks paistab juba pelgalt lambakasvatus, mida ta\u0308napa\u0308eval aina rohkem atraktsiooni kui pa\u0308ris eluviisina na\u0308gema on hakatud, linnastuva maailma taustal na\u0308htus ja eksootika omaette. Kahe peaosata\u0308itja ko\u0303rval ei saa unustada vaikivat tegelast \u2013 Islandi \u201eja\u0308a\u0308 ja tule\u201d maastikku, mis sel korral ku\u0308ll vaid laiskade ku\u0308nkakestena esines, kuid needki paistsid lauge a\u0308a\u0308remaa inimese silmadele toreda vaheldusena."}, {"text_idx": "#000003", "text": "Torssis ja habetunud napiso\u0303nalised vennad on ja\u0308a\u0308rapa\u0308iselt 40 aastat so\u0303nagi vahetamata ko\u0303rvuti tu\u0308u\u0308nes orus elanud ja lambaid kasvatanud. Elu la\u0308heks samas vaikuses edasi, kui a\u0308kitselt poleks oht kaotada kogu esivanematelt pa\u0308ritud lambakarja skreipile (kraapimisto\u0303bi). Nu\u0308u\u0308d oldaks nagu u\u0308hise eesma\u0308rgi peal va\u0308ljas, kuid vaikiv duelliolukord ja\u0308tkub siingi \u2013 olles na\u0308iliselt ko\u0303ik loomad hukanud, hakkab Kiddi pudelit to\u0303stma, Gummi kavaldab aga o\u0303ilsa eesma\u0308rgi nimel ametnikke ja ja\u0308tab osad loomad ellu. On selge, et edasi ei saada enam u\u0308ksi hakkama, vaid tuleb astuda u\u0308le 40-aastase lo\u0303he ning ja\u0308rgneda vere kutsele."}, {"text_idx": "#000004", "text": "U\u0308helt poolt peegeldab \u201eJa\u0308a\u0308rad\u201d Islandi kultuuri, islandlaste maailmavaadet ja identiteeti \u2013 film on rahulik (kuid ei veni), suurtele panoraamvo\u0303tetele kaob inimene pa\u0308ris a\u0308ra, ta on looduse kestel va\u0308ike ja sellega u\u0308hes. Karakterid on sel maastikul u\u0308ksi ja isoleeritud, nagu saare inimestele tihtilugu omane. Teisalt muudab eraldatus ja u\u0308ksindus filmi privaatseks ning introvertseks, tegelaste vormumine toimub seestpoolt va\u0308ljapoole ja nii on \u201eJa\u0308a\u0308rad\u201d ka u\u0308ksikindiviidi arengulugu. Toored ning tahumatud villastes kampsunites halliseguste habemetega vennad peavad u\u0308le saama esmalt enda egost ning seeja\u0308rel trago\u0308o\u0308diast, mis nende sugupo\u0303lvede pa\u0308randit ohustab. See pole ainuu\u0308ksi nende pa\u0308rand, vaid su\u0308mbolina killuke Islandi ja julgen o\u0308elda, et ka maailma pa\u0308randit, mis madala leegiga ha\u0308a\u0308bumise suunas po\u0303leb."}, {"text_idx": "#000005", "text": "Vahelduseks kolmanda maailma agraaru\u0308hiskonna kujutamisele on va\u0308rskendav na\u0308ha, kuidas heaoluu\u0308hiskond moodsalt majandab \u2013 suurte koppadega on paslik sondeerida maad vo\u0303i toimetada purjakil venda ambulantsi \u2013 ning samas a\u0308gab endale vo\u0303etud koorma all, sest so\u0303ltutakse ainult karja ja\u0308tkusuutlikkusest. Kui inimesed on seatud fakti ette ha\u0308vitada oma kari, pole mitte ko\u0303ik entusiastlikud ja\u0308lle nullist alustama. Na\u0308hakse maaelu perspektiivitust ja linna kolimise eeliseid. Sellega ei kao ainult kariloomad, vaid ja\u0308a\u0308vad tu\u0308hjaks ku\u0308lad ja seeja\u0308rel asulad. Cannes\u2019i filmifestivali Un Certain Regard programmis a\u0308ra ma\u0308rgitud linateos on lugu armastusest peremehe ja tema loomade vahel ning armastusest inimeste vahel. Sujuva kaadriga antakse edasi nii po\u0303hjamaise maastiku kargus kui ka inimeste ja\u0308a\u0308rapa\u0308isus. Filmi pealkiri ei viita ainult loomadele, vaid enamgi nende peremeestele."}, {"text_idx": "#000007", "text": "Ro\u0303sked ilmad ja pimedad o\u0308o\u0308d on inimesed kinodesse lohutust otsima pagendanud ja sel aastal 19. korda toimuv PO\u0308FF on ta\u0308ies hoos. Valisime Mu\u0308u\u0308rilehe poolt va\u0308lja ku\u0308mme filmi, mis muidu u\u0308leja\u0308a\u0308nud sadade linateoste vahel hekseldades kahe silma vahele vo\u0303ivad ja\u0308a\u0308da, ent on meie meelest vaatamist va\u0308a\u0308rt. Siit tuleb PO\u0308FFi programmi nis\u030civersioon a\u0300 la Mu\u0308u\u0308rileht!"}]